CELEX: 62008TN0413
Language: mt
Date: 2008-09-29 00:00:00
Title: Kawża T-413/08: Rikors ippreżentat fid- 29 ta' Settembru 2008 — SOZA vs Il-Kummissjoni

22.11.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 301/56
            
         Rikors ippreżentat fid-29 ta' Settembru 2008 — SOZA vs Il-Kummissjoni
   (Kawża T-413/08)
   (2008/C 301/93)
   Lingwa tal-kawża: L-Ingliż
   Partijiet
   
      Rikorrenti: Slovenský ochranný Zväz Autorský pre práva k hudobným dielam (SOZA) (Bratislava, Ir-Repubblika tas-Slovakkja) (rappreżentant: M. Favart, avukat)
   
      Konvenuta: Il-Kummissjoni tal-Komunitajiet Ewropej
   Talbiet tar-rikorrenti
   
               —
            
            
               tannulla l-Artikolu 3 tad-deċiżjoni tal-Kummissjoni tas-16 ta' Lulju 2008 dwar proċedura skont l-Artikolu 81 KE u l-Artikolu 53 tal-Ftehim ŻEE (Każ COMP/C2/38.698 — CISAC); u
            
         
               —
            
            
               tikkundanna lill-Kummissjoni għall-ispejjeż.
            
         Motivi u argumenti prinċipali
   Permezz tar-rikors tagħha, ir-rikorrenti titlob l-annullament parzjali tad-deċiżjoni tal-Kummissjoni tas-16 ta' Lulju 2008 dwar proċedura skont l-Artikolu 81 KE u l-Artikolu 53 tal-Ftehim ŻEE (Każ COMP/C2/38.698 — CISAC) u b'mod partikolari, tal-Artikolu 3 tiegħu, li jikkonstata li l-membri tas-CISAC (1) miż-ŻEE ħadu sehem fi prattiċi miftiehma bi ksur tal-Artikolu 81 KE u tal-Artikolu 53 tal-Ftehim ŻEE billi kkoordinaw id-definizzjonijiet territorjali tal-ftehim ta' rappreżentanza reċiproka mogħtija lil xulxin b'mod li liċenzja tkun limitata għat-territorju domestiku ta' kull collecting society.
   Insostenn tat-talbiet tagħha, ir-rikorrenti ssostni li:
   
               (i)
            
            
               l-inklużjoni ta' definizzjonijiet territorjali fil-ftehim tagħhom ta' rappreżentanza reċiproka mhijiex ir-riżultat ta' prattika miftiehma, u
            
         
               (ii)
            
            
               sussidjarjament, li kieku effettivament teżisti prattika miftiehma fuq id-definizzjonijiet territorjali, ma tirrestrinġix il-kompetizzjoni skont it-tifsira tal-Artikolu 81 KE.
            
         Fuq il-bażi tal-ewwel motiv tagħha, ir-rikorrenti ssostni li l-Kummissjoni għamlet żball ta' evalwazzjoni u kisret l-Artikolu 81 KE kif ukoll l-Artikolu 253 KE billi stabbiliet li d-definizzjoni territorjali parallela inkluża fil-ftehim ta' rappreżentanza reċiproka konklużi mir-rikorrenti u l-membri l-oħra tas-CISAC miż-ŻEE huwa r-riżultat ta' prattika miftiehma, filwaqt li d-deċiżjoni naqset milli tipprovdi kwalunkwe evidenza ta' prattika miftiehma bħal din.
   Fuq il-bażi tat-tieni motiv tagħha, ir-rikorrenti ssostni li l-allegata prattika miftiehma fuq definizzjonijiet territorjali mhijiex illegali għaliex tikkonċerna forma ta' kompetizzjoni li ma jisħoqqilhiex protezzjoni. Barra minn hekk, ir-rikorrenti ssostni li, anki jekk l-allegata prattika tkun ikkunsidrata li tillimita l-kompetizzjoni, ma tmurx kontra l-Artikolu 81(1) KE għaliex hija neċessarja u proporzjonata għal għan leġittimu.
   
      (1)  Konfederazzjoni Internazzjonali tas-Soċjetajiet ta' Awturi u Kompożituri.